ΚΑΝΟΝΙΣΜΌΣ (ΕΚ) αριθ. 335/2007 ΤΗΣ ΕΠΙΤΡΟΠΉΣ της 28ης Μαρτίου 2007 με τον οποίο τροποποιείται ο κανονισμός (ΕΚ) αριθ. 1702/2003 περί των εκτελεστικών κανόνων περιβαλλοντικής πιστοποίησης αεροσκαφών και των σχετικών προϊόντων, εξαρτημάτων και εξοπλισμού (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση ευρωπαϊκού οργανισμού ασφάλειας της αεροπορίας (1), και ιδίως τα άρθρα 5 και 6, Εκτιμώντας τα ακόλουθα: (1) Ένας από τους στόχους του κανονισμού (ΕΚ) αριθ. 1592/2002 είναι να βοηθήσει τα κράτη μέλη να εκπληρώσουν τις υποχρεώσεις που υπέχουν από τη σύμβαση του Σικάγου, διασφαλίζοντας την κοινή και ομοιόμορφη εφαρμογή των διατάξεών της. (2) Οι όροι εφαρμογής του κανονισμού (ΕΚ) αριθ. 1592/2002 καθορίστηκαν με τον κανονισμό (ΕΚ) αριθ. 1702/2003 της Επιτροπής, της 24ης Σεπτεμβρίου 2003, για τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση των φορέων σχεδιασμού και παραγωγής (2). (3) Το άρθρο 2 παράγραφος 1 του κανονισμού (ΕΚ) αριθ. 1702/2003 προβλέπει ότι για τα προϊόντα, τα εξαρτήματα και τον εξοπλισμό εκδίδονται πιστοποιητικά, όπως αυτά προσδιορίζονται στο παράρτημά του (μέρος 21). (4) Στο προσάρτημα VI του παραρτήματος (μέρος 21) του κανονισμού (ΕΚ) αριθ. 1702/2003 παρατίθεται το έντυπο 45 του EASA (Ευρωπαϊκός Οργανισμός Ασφάλειας της Αεροπορίας) που πρέπει να χρησιμοποιείται για την έκδοση πιστοποιητικών θορύβου. (5) Ο τόμος I του παραρτήματος 16 της σύμβασης του Σικάγου τροποποιήθηκε στις 23 Φεβρουαρίου 2005 όσον αφορά τις προδιαγραφές και τις κατευθυντήριες γραμμές για τη διαχείριση των εγγράφων πιστοποίησης θορύβου. (6) Είναι αναγκαίο να γίνουν ορισμένες τροποποιήσεις στις διατάξεις του κανονισμού (ΕΚ) αριθ. 1702/2003 ώστε το παράρτημά του να ευθυγραμμιστεί με τον τροποποιημένο τόμο I του παραρτήματος 16 της σύμβασης του Σικάγου. (7) Ο κανονισμός (ΕΚ) αριθ. 1702/2003 πρέπει επομένως να τροποποιηθεί αναλόγως. (8) Τα μέτρα που προβλέπονται στον παρόντα κανονισμό βασίζονται στη γνώμη που εξέδωσε ο οργανισμός, σύμφωνα με το άρθρο 12 παράγραφος 2 στοιχείο β) και το άρθρο 14 παράγραφος 1 του κανονισμού (ΕΚ) αριθ. 1592/2002. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε δυνάμει του άρθρου 54 παράγραφος 3 του κανονισμού (ΕΚ) αριθ. 1592/2002, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα (μέρος 21) του κανονισμού (ΕΚ) αριθ. 1702/2003 τροποποιείται ως εξής: 1) Στο μέρος 21A.204 στοιχείο β) σημείο 1 ii) διαγράφεται η φράση «Τα στοιχεία αυτά περιλαμβάνονται στο εγχειρίδιο πτήσης, εφόσον απαιτείται εγχειρίδιο πτήσης βάσει του ισχύοντος κώδικα αξιοπλοΐας για το συγκεκριμένο αεροσκάφος». 2) Στο μέρος 21A.204 στοιχείο β) σημείο 2 i) διαγράφεται η φράση «Τα στοιχεία αυτά περιλαμβάνονται στο εγχειρίδιο πτήσης, εφόσον απαιτείται εγχειρίδιο πτήσης βάσει του ισχύοντος κώδικα αξιοπλοΐας για το συγκεκριμένο αεροσκάφος». 3) Το προσάρτημα VI αντικαθίσταται από το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Μαρτίου 2007.

[Source: multi_eurlex | Tokens: 3183]